ཡང་ཉིན་ཞིགརྒྱལ་པོའི་མཛོད་ལ་རྐུན་མ་འཛུལ་ནས་རིན་པོ་ཆེ་མང་པོ་ཁྱེར་བར།རྒྱལ་པོས་མི་མངགས་ནས་མོ་སྟོན་གདན་འདྲེན་ལ་བྱུང་བར།ཁོས་རྐུན་མ་ཇི་ལྟར་བྱུང་བ་གཏན་ནས་མི་ཤེས་པས་འགྲོ་མི་ཕོད་མོད།མ་སོང་ན་རྒྱལ་པོས་ཆད་པ་གཅོད་པས།སྐྲག་བཞིན་རྟ་ལ་ཞོན་ནས་ཕག་མགོ་ཁུར་ཏེ་སོང་བས།གཡོག་འཁོར་རྣམས་ཀྱིས་མོ་སྟོན་ཕག་མགོ་ལ་བསུ་བ་བྱས།ཁོས་རྒྱལ་པོ་ལ་ད་ཐེངས་རྐུན་མ་ངོས་འཛིན་གྱི་མངོན་ཤེས་བསྒྲུབ་དགོས་པས་མཚམས་ལ་འདུག་དགོས་ཟེར་ནས་ཁང་པ་ཞིག་ལ་འཛུལ་ནས་མཚམས་ལ་བསྡད།ཁོ་སྐྲག་ཅིང་སེམས་ཚིག་ནས་ཟས་ལ་ཡི་ག་ཆད།མཚན་མོ་གཉིད་མ་ཁུག་པས།ལུས་པོ་སྐྱ་ཞིང་སྔོ་ལ།ཤ་ཟད་རུས་སྐམ་ལ་སོང་བ་མཐོང་བས།ཁོས་ཨ་སྔོ་ནི་སྔོ།ཨ་སྐྱ་ནི་སྐྱ།ཤ་སྐམ་རུས་ཟད་ཅེས་སྡུག་སྐད་ཡང་ཡང་ཤོར།རྐུན་མ་གཉིས་ཀྱིས་མོ་སྟོན་ཕག་མགོས་རྐུན་མ་ངོས་འཛིན་གྱི་མངོན་ཤེས་སྒྲུབ་པ་ཐོས་པས།འཇབ་ཉན་བྱེད་དུ་འོངས་པ་སྟབས་ལེགས་ཀྱིས་རྐུན་མ་གཅིག་གི་མིང་ལ་ཨ་སྔོ་དང་གཅིག་གི་མིང་ལ་ཨ་སྐྱ་ཟེར་བ་ཡིན་པས།རྐུན་མས་མོ་སྟོན་ཕག་མགོས་ཨ་སྐྱ།ཨ་སྔོ་ཞེས་འདོན་གྱིན་ཡོད་པ་ཐོས་པས།ཤིན་ཏུ་སྐྲག་ནས་བརྐུས་པའི་རིན་པོ་ཆེ་རྣམས་མོ་སྟོན་ཕག་མགོ་ལ་ཕུལ་ནས་ཞུ་བ་ཕུལ་བས།མོ་སྟོན་ཕག་མགོས་རྒྱལ་པོ་ལ་ཕུལ་བས།རྒྱལ་པོ་ལྷག་པར་དགའ་སྟེ་མོ་སྟོན་ཕག་མགོ་ལ་འབུལ་བ་གྱ་ནོམ་པ་དང་བཅས་ཡུལ་ལ་བསྐྱལ་བས་མོ་སྟོན་ཕག་མགོ་ཞེས་ལྷག་པར་གྲགས་ཆེ་བར་གྱུར།